ค่าก่อสร้างบานปลาย เกิน 68 ล้าน เมรุเผา หลวงพ่อคูณ
เดิมกำหนดไว้15ล. คณบดีแพทย์แจงมีรายละเอียดมาก เคลื่อนโรงหุ่นขี้ผง ตั้งที่เมรุวัดบ้านไร่,คณบดีแพทย์ มหาวิทยาลัยขอนแก่น แจงการสร้างเมรุลอยชั่วคราว พุทธมณฑลอีสานเกินงบประมาณไป 68 ล้านบาท ก่อนหน้าตั้งงบไว้เพียง 15 ล้านบาท แต่การก่อสร้างบานปลายยอดพุ่งถึง 83 ล้านบาท อ้างดำเนินการตามพินัยกรรม นำเงินบริจาคในมูลนิธิหลวงพ่อคูณมาใช้ กลุ่มสตรีหญิงกล้าหลานย่าโมรวมตัวรำถวาย ส่วนที่วัดบ้านไร่ เคลื่อนหุ่นขี้ผึ้งสรีระจำลองหลวงพ่อคูณขึ้นเมรุลอยทรงไทย 9 ยอด,สาธุชนทั่วสารทิศเข้ากราบสรีรสังขาร หลวงพ่อคูณ โดยเมื่อวันที่ 26 ม.ค. บรรยากาศสาธุชนที่เลื่อมใสศรัทธาหลวงพ่อคูณ ปริสุทฺโธ เดินทางมาจากทั่วทุกสารทิศ เพื่อวางดอกไม้จันทน์ และกราบสรีรสังขารหลวงพ่อคูณ ที่ศูนย์ประชุมอเนกประสงค์กาญจนาภิเษก มหาวิทยาลัยขอนแก่น (มข.) กันอย่างเนืองแน่นล้นออกมาด้านนอก เจ้าหน้าที่ มข. ปรับแผนเปิดให้ประชาชนเข้ามาวางดอกไม้จันทน์ตั้งแต่ในเวลา 07.00 น. จากเดิมที่กำหนดเปิดเวลา 08.00 น.,ขณะเดียวกันเกิดกระแสวิพากษ์วิจารณ์ถึงการทำงานของคณะผู้จัดงานพระราชทานเพลิงศพหลวงพ่อคูณ ไม่เป็นไปตามพินัยกรรมที่ระบุไว้ ให้จัดงานศพอย่างเรียบง่าย แต่กลับจัดงานใหญ่โต และใช้งบประมาณสูง รศ.นพ.ชาญชัย พานทองวิริยะกุล คณบดีคณะแพทยศาสตร์ มข. แถลงถึงจำนวนเงินของผู้มีจิตศรัทธาร่วมบริจาคในแต่ละวัน ในช่วงพิธีพระราชทานเพลิงศพครูใหญ่ และครูใหญ่พระเทพวิทยาคม หรือหลวงพ่อคูณ ปริสุทฺโธ ประจำปี 2561 และงบประมาณในการสร้างเมรุที่ฌาปนสถานชั่วคราววัดหนองแวง พระอารามหลวง บนเกาะกลางน้ำ หลังพุทธมณฑลอีสาน ริมถนนเลี่ยงเมืองสายขอนแก่น-กาฬสินธุ์ ต.ศิลา อ.เมืองขอนแก่น ว่า การก่อสร้างฌาปนสถานเมรุชั่วคราวเป็นสถานที่พระราชทานเพลิงศพหลวงพ่อคูณ และยังจะใช้เป็นอนุสรณ์สถานของหลวงพ่อคูณ เดิมกำหนดไว้ 15 ล้านบาท แต่การก่อสร้างมีรายละเอียดมาก ทำให้งบประมาณเพิ่มขึ้น แต่ไม่เป็นที่น่าวิตกกังวล เพราะตามพินัยกรรมของหลวงพ่อคูณนั้น การประกอบพิธีทำบุญให้ใช้เงินจากมูลนิธิหลวงพ่อคูณ ภายหลังงานบุญช่วงที่ท่านละสังขาร มีเงินในมูลนิธิหลวงพ่อคูณจำนวน 50 ล้านบาท แต่ในพิธีพระราชทานเพลิงศพครูใหญ่ และครูใหญ่หลวงพ่อคูณในครั้งนี้ การก่อสร้างใช้งบประมาณไปถึง 83 ล้านบาท เกินงบประมาณที่ตั้งไว้ และเกินกว่าเงินที่มูลนิธิหลวงพ่อคูณมีอยู่,รศ.นพ.ชาญชัยเปิดเผยอีกว่า การจัดงานพิธีที่ศูนย์ประชุมอเนกประสงค์กาญจนาภิเษก มข.และที่ฌาปนสถานเมรุชั่วคราว วัดหนองแวง นำเงินจากมูลนิธิคณะแพทยศาสตร์ มข. มาใช้ก่อนจนกว่าจะเสร็จสิ้นพิธี เชื่อว่าเพียงพอแน่นอน เนื่องจากยังมีผู้บริจาคผ่านบัญชีธนาคารอีก 5 บัญชี ยังไม่นำมาใช้จ่าย และเงินประชาชนที่เป็นเจ้าภาพสวดพระอภิธรรมในแต่ละวัน วันละ 4 รอบ รอบละ 11 เจ้าภาพ รายละ 30,000 บาท นับตั้งแต่วันที่ 22-25 ม.ค.เฉลี่ยวันละ 1,320,000 บาท รวมแล้วประมาณ 5,280,000 บาท และยังมีเจ้าภาพบางรายบริจาคเพิ่มเติมอีกด้วย เมื่องานบุญเสร็จแล้ว จะรวบรวมบัญชีรายจ่าย และเงินที่มีผู้บริจาคว่ามียอดเท่าใด เพื่อนำเงินที่เหลือคืนมูลนิธิคณะแพทย์ มข. หลังจากนั้นนำเงินส่วนที่เหลือมอบให้มูลนิธิหลวงพ่อคูณ เพื่อไปใช้ตามเจตนารมณ์ในพินัยกรรมต่อไป,ด้าน รศ.กิตติชัย ไตรรัตนศิริชัย อธิการบดี มข. เปิดเผยว่า ขณะนี้มีผู้ไม่หวังดีหลอกประชาชน และศิษยานุศิษย์ นำเสื้อผ้าเข้ามาวางขายอยู่ภายในรั้ว มข. และโดยรอบศูนย์ประชุมอเนกประสงค์กาญจนาภิเษก มข. ว่า เจ้าหน้าที่กำหนดให้แต่งกายด้วยชุดขาว-ดำเท่านั้น หากแต่งชุดอื่นให้เปลี่ยน ทางร้านมีจำหน่าย มข.ขอยืนยันว่าไม่เป็นความจริง ประชาชนและศิษยานุศิษย์แต่งกายแบบใดก็ได้ ขอให้สุภาพเหมาะสมกับงานพิธี ขณะนี้ส่งเจ้าหน้าที่ออกตรวจ และผลักดันกลุ่มพ่อค้าแม่ค้าที่ลักลอบเข้ามาตั้งขายสินค้าภายในรั้วมหาวิทยาลัย ให้ออกไปขายด้านนอกรั้วทั้งหมด หากยังพบอีกจะใช้วิธีเดิมคือการผลักดันออกไป จะมีเจ้าหน้าที่คอยสำรวจเป็นระยะตลอดการจัดงานพิธี,ต่อมาเวลา 15.00 น. ที่บริเวณลานธง หน้าประตูทางเข้าศูนย์ประชุมอเนกประสงค์กาญจนาภิเษก มข. กลุ่มสตรีหญิงกล้าหลานย่าโมรวม 60 คน นำโดยนางสมหวัง โพธิกนิษฐ์ ผู้ใหญ่บ้านละลมหม้อ ต.โคกกรวด อ.เมืองนครราชสีมา ร่วมกันรำ พุทธานุภาพถวายหลวงพ่อคูณ ท่ามกลางศิษยานุศิษย์และประชาชนให้ความสนใจและถ่ายภาพเก็บไว้เป็นที่ระลึก นางสมหวังเปิดเผยว่า กลุ่มสตรีหญิงกล้าหลานย่าโม เหมารถบัสเดินทางมาเพื่อร่วมวางดอกไม้จันทน์หลวงพ่อคูณ ทุกคนมีความตั้งใจอย่างสูง เพื่อรำถวายหลวงพ่อคูณ ประโยคคำสอนของท่านสร้างสิ่งดีๆ ให้เกิดขึ้นกับพวกเราเช่น ยิ่งให้ยิ่งได้ ยิ่งงกยิ่งอด เป็นคำสอนที่ให้พวกเรารู้จักพอเพียง และตั้งใจทำมาหากิน,ที่บริเวณข้างลานอนุสาวรีย์ท้าวสุรนารี อ.เมืองนครราชสีมา พระครูสมุห์ละเอียด เจ้าอาวาสวัดพลับ และคณะกรรมการนำรูปหล่อแบบจำลองหลวงพ่อคูณ ปริสุทฺโธ มีความสูง 5 เมตร ทำด้วยไฟเบอร์กลาส สวมจีวร ท่านั่งยองๆ มือขวาถือกระดาษม้วน ส่วนมือซ้ายถือแผ่นธนบัตร ด้านล่างมีดอกไม้จันทน์ ด้านคณะกรรมการวัดพลับ เปิดเผยว่า พระครูสมุห์ละเอียด เจ้าอาวาสวัดพลับ และเจ้าหน้าที่ จัดซุ้มเชิญพุทธศาสนิกชนร่วมทำบุญมหากุศลครั้งยิ่งใหญ่ จารึกชื่อบนแผ่นทอง ร่วมเป็นส่วนหนึ่งของเนื้อทอง ร่วมหล่อหลวงพ่อคูณ ปริสุทฺโธ เนื้อโลหะผสมความสูง 5 นิ้ว นำไปสร้างที่วัดพลับ เพื่อให้ประชาชนมาสักการะต่อไป,ที่วัดบ้านไร่ อ.ด่านขุนทด จ.นครราชสีมา พระราชสีมาภรณ์ เจ้าคณะจังหวัดนครราชสีมา เป็นประธานฝ่ายสงฆ์ และนายไพฑูรย์ มหาชื่นใจ นายอำเภอด่านขุนทด เป็นประธานฝ่ายฆราวาส ร่วมกันประกอบพิธีเคลื่อนโลงแก้วที่บรรจุหุ่นขี้ผึ้งสรีระ (จำลอง) ครูใหญ่พระเทพวิทยาคม หรือหลวงพ่อคูณ ปริสุทฺโธ ไปตั้งที่เมรุลอยทรงไทย 9 ยอด ที่บริเวณใกล้สระน้ำหลังศาลาการเปรียญ วัดบ้านไร่ มีพระ 150 รูป ถือสายโยงจากโลงแก้ว เดินเวียนรอบวิหารเทพวิทยาคม 1 รอบ,นายทวัฒน์ชัย แสนประสิทธิ์ ไวยาวัจกรวัดบ้านไร่ เปิดเผยว่า คณะกรรมการเคลื่อนสรีระจำลองหลวงพ่อคูณไปตั้งที่เมรุลอย 9 ยอด สืบเนื่องมาจากบริเวณศาลาการเปรียญ พื้นที่ไม่เพียงพอสำหรับรองรับ คณะศิษยานุศิษย์ที่เดินทางมาร่วมพิธีบำเพ็ญกุศล และวางดอกไม้จันทน์ คณะกรรมการวัดบ้านไร่เห็นว่าสถานที่พร้อมแล้วจึงเคลื่อนสรีรสังขารไปตั้งที่เมรุลอย,ที่สถานีเรือหนองคาย หน่วยเรือรักษาความสงบเรียบร้อยตามลำแม่น้ำโขง (นรข.) เจ้าหน้าที่เทศบาลเมืองหนองคาย เร่งสร้างบันไดไม้ชั่วคราวต่อจากบันไดปูนซีเมนต์ บริเวณตลิ่งแม่น้ำโขงเดิมเป็นขั้นดิน เฉพาะสำหรับเจ้าหน้าที่ นรข.ลงปฏิบัติหน้าที่ แต่ในงานพิธีลอยอังคารหลวงพ่อคูณวันที่ 30 ม.ค.นี้ บริเวณนี้จะเป็นจุดนำกล่องอัฐิหลวงพ่อคูณลงเรือไปลอยอังคาร ต้องทำทางลงให้สะดวก พร้อมทั้งปรับปรุงภูมิทัศน์โดยรอบ เพื่อเตรียมความพร้อมพิธีลอยอังคาร นอกจากนี้ ในส่วนอื่นๆวางแผนงานและเตรียมการพร้อมแล้ว ทั้งการจัดทำแท่นวางกล่องบรรจุอัฐิ การเตรียมนิทรรศการ จัดโรงทาน การจัดการจราจร และดูแลรักษาความปลอดภัย เพื่อให้งานพิธีเป็นไปด้วยความเรียบร้อย น้อมส่งหลวงพ่อคูณเป็นวาระสุดท้ายอย่างสมเกียรติ
คณบดีแพทย์ มหาวิทยาลัยขอนแก่น แจงการสร้างเมรุลอย ชั่วคราว พุทธมณฑลอีสานเกินงบประมาณไป 68 ล้านบาท ก่อนหน้าตั้งงบไว้เพียง 15 ล้านบาท แต่การก่อสร้างบานปลายยอดพุ่งถึง 83 ล้านบาท
หลวงพ่อคูณ,พระราชทานเพลิงศพหลวงพ่อคูณ,งานหลวงพ่อคูณ,หลวงพ่อคูณวัดบ้านไร่,ข่าวหน้า1,ข่าวทั่วไป